Mats Larsson

Mats Larsson (sündinud 20. märtsil 1980) on endine rootsi murdmaasuusataja.

1999 osales Larsson juunioride maailmameistrivõistlustel Austrias Saalfeldenis, kus tuli 7. veebruaril 30 km vabastiilis halvima rootslasena 19. kohale.

27. novembril 1999 osales Larsson esimest korda MK-etapil. See oli 10 km klassikasõidus kodumaal Kirunas, kus ta tuli 50. kohale. Samal talvel osales ta taas juunioride MM-il. Need toimusid Slovakkias Štrbske Plesos. 25. jaanuaril tuli ta 10 km vabastiilis parima rootslasena 4. kohale ja 30. jaanuaril 30 km klassikastiilis parima rootslasena 10. kohale.

Järgmisel talvel osales Larsson ühelainsal maailma karika etapil: ta oli 25. novembril Norras Beitostölenis 15 km klassikas 57. (parima mittenorralasena oli Jaak Mae 8.).

Järgmisel talvel osales Larsson 7 maailma karika etapil. 24. novembril 2001 oli ta Soomes Kuopios 15 km klassikas 35. (Norra sai kaheksikvõidu). 27. novembril osales ta 4×10 km teatesõidus, kus saavutas teises vahetuses 11. koha ja meeskond tuli 9. kohale. 5. märtsil 2002 oli ta Stockholmis 1,5 km klassikasprindi kvalifikatsioonis 34. ega pääsenud finaali. Sama koha sai ta 9. märtsil Rootsis Falunis 10+10 km suusavahetusega sõidus.

Üks talv hiljem osales Larsson 6 MK-etapil, ilma et oleks mingit progressi saavutanud. 30. märtsil 2003 tuli ta Rootsi meistrivõistlustel 50 km klassikastiilis 9. kohale.

6. detsembril 2003 tuli Larsson Itaalias Dobbiacos 30 km vabastiilis ühisstardist sõidus 31. kohale. 13. detsembril tuli ta Šveitsis Davosis esimest korda MK-sarjas punktikohale, saades 15 km klassikasõidus 30. koha (etapi võitis Andrus Veerpalu). Järgmisel päeval tuli ta esimest korda MK-sarjas esikolmikusse Rootsi 4×10 km meeskonnas, kus sai teises vahetuses 6. aja (teise vahetuse võitis ülekaalukalt Veerpalu). Veel kaks päeva hiljem tuli ta ka individuaalselt esikümnesse, saavutades Itaalias Val di Fiemmes 1,2 km klassikasprindis kvalifikatsioonis 7. ja finaalis 10. koha (Veerpalu oli 5 norralase seas 3.). 28. detsembril võitis ta esimese medali Rootsi meistrivõistlustelt, olles Nässjös 10 km vabatehnikas Anders Södergreni ja Thobias Fredrikssoni järel kolmas. Järgmisel päeval oli ta 10 km jälitussõidus samuti kolmas (medalikolmik ei muutunud). 21. märtsil 2004 sai ta kolmandagi pronksmedali, tulles Skellefteås ühisstardist 30 km klassikalise tehnika distantsil Mathias Fredrikssoni ja Södergreni järel (vahe kahe esimesega oli üle poolteise minuti). Ülejärgmisel päeval jäi neljandast pronksmedalist 0,3 sekundit puudu, kui ta 15 km klassikas jäi Södergreni, Fredrik Perssoni ja Fredrikssoni järel neljandaks.

29. jaanuaril 2005 tuli Larsson Rootsi meistrivõistlustel Hudiksvallis 15 km vabastiilis pronksmedalile Anders Södergreni ja Mathias Fredrikssoni järel. 13. veebruaril saavutas ta MK-etapil Saksamaal Reit im Winklis 1,5 km klassikasprindis kvalifikatsioonis 11. ja finaalis 4. koha. Kuigi tal mõned sõidud ebaõnnestusid (ei tulnud ülejäänud MK-etappidel punktikohalegi), arvati ta siiski Saksamaal Oberstdorfis toimunud MM-iks Rootsi koondisse. Seal osales ta kolmel distantsil, millest esimene äpardus täielikult (oli 17. veebruaril 15 km vabastiilis 62.). Seevastu 22. veebruaril tuli ta 1,2 km klassikasprindis kvalifikatsioonis 4. ja finaalis 6. kohale. 24. veebruaril osales ta 4×10 km teatesõidus ja sai 7. koha, lõpetades avavahetuse 9. kohal enam kui minutilise kaotusega liidritele.

18. detsembril 2005 saavutas Larsson koos Mikael Östbergiga Rootsi II võistkonnana Kanadas Canmore'is 6×1,2 km paarissprindis kolmanda koha Norra I ja Rootsi I järel. Rohkem silmapaistvaid tulemusi ta selle hooaja alguses ei saavutanud, aga arvati ometi Itaalias Torinos toimunud 2006. aasta taliolümpiamängudeks Rootsi koondisse. Ta osales kahel distantsil. 17. veebruaril 2006 oli ta 15 km klassikas 19. (Andrus Veerpalu võitis ja Jaak Mae oli 5.) 19. veebruaril pälvis ta 4×10 km teatesõidus pronksmedali, lõpetades avaetapi norralase Jens Arne Svartedali järel teisena. Järgnesid Rootsi meistrivõistlused Luleås, kus ta sai kaks medalit: 30. märtsil oli ta 15 km klassikas kolmas Anders Södergreni ja Mathias Fredrikssoni järel. 2. aprillil tuli ta 50 km vabastiilis ühisstardist sõidus Södergreni järel koguni teiseks, aga kaotas talle 4 minutit.

2007. aasta maailmameistrivõistlustel Sapporos võitis ta 22. veebruaril klassikasprindis hõbemedali Jens Arne Svartedali järel. 14. märtsil saavutas ta Norras Drammenis 1 km klassikasprindis kvalifikatsioonis 7. ja finaalis teine Börre Nässi järel. 21. märtsil korraldati Stockholmis 1 km klassikasprint, kus Larsson kvalifikatsiooni koguni võitis, aga finaalis tuli leppida kolmanda kohaga Mihhail Devjatjarov noorema ja Emil Jönssoni järel.

1. detsembril 2007 jäi Larsson Soomes Kuusamos 1,2 km klassikasprindi kvalifikatsioonis 23. kohale, aga suutis end seejärel finaali välja võidelda, kus tuli kolmandaks Johan Kjölstadi ja Emil Jönssoni järel. 9. detsembril tuli ta Davosis 4×10 km teatesõidus kolmandaks, lõpetades avavahetuse 11. kohal. Kuid kogu järgmine kalendriaasta Larssonil ebaõnnestus.

25. jaanuaril 2009 tuli Larsson Otepääl klassikasprindi kvalifikatsioonis kolmandaks, aga finaalis jäi 6. kohale (Norra sai viisikvõidu). 31. jaanuaril võitis ta Rootsi meistrivõistlustel Sundsvallis nii kvalifikatsiooni kui finaali (mõlemad Thobias Fredrikssoni ees) ja arvati Liberecis toimuvatele maailmameistrivõistlustele. Seal osales ta ühel distantsil, 6×1,6 km paarissprindis klassikalises tehnikas koos Emil Jönssoniga, kus nad saavutasid 25. veebruaril 6. koha.

17. jaanuaril 2010 tuli Larsson Otepää MK-etapil 1,4 km klassikasprindis kvalifikatsioonis 4. kohale, aga finaalis jäi 18. kohale. 23. jaanuaril toimusid Piteås Rootsi meistrivõistlused, kus ta 1 km klassikasprindi kvalifikatsioonis oli kolmas Emil Jönssoni ja Daniel Rickardssoni järel ning finaalis teine Jönssoni järel. 2010. aasta taliolümpiamängudele Kanadasse Vancouveri otsustati teda mitte saata.

21. novembril 2010 võitis Larsson Rootsis Gällivares MK-etapi 4×10 km teatesõidus, kus ta avavahetuse lõpetas 5. kohal. 5. detsembril saavutas Larsson Saksamaal Düsseldorfis vabatehnika paarissprindis 2. koha ja 16. jaanuaril 2011 Liberecis koos Jesper Modiniga samuti teise koha, mõlemal juhul Norra paari järel. Kuid pärast seda, kui teda ei võetud Rootsi koondises maailmameistrivõistlustele, ei ole ta rohkem võistelnud.

Saavutused

Olümpiamängudel 
 2006  Torinos 
  pronksmedal 4×10 km teatesõidus

Maailmameistrivõistlustel 
 2007  Sapporos:
  hõbemedal klassikasprindis

Maailma karikavõistlustel 

Mats Larsson osales karjääri jooksul individuaalselt 85 maailmakarikavõistluste etapil ja jõudis esikolmikusse 4 korda, kuid esikoht jäi saamata.

Välislingid 

 
Mats Larsson Rootsi Suusaliidu kodulehel
Mats Larssoni koduleht rootsi keeles

Rootsi murdmaasuusatajad
Sündinud 1980